SONIC ชูธง “ขนส่งเรือ” หลัง Q2 รายได้ทะยาน 80% มั่นใจผลงานปีนี้โตทะลุเป้า!
SONIC ชูธุรกิจ “ขนส่งทางเรือ” เติบโตสูง หลังไตรมาส 2 ทำรายได้ทะยาน 79.58% อานิสงส์ฐานลูกค้าแน่น มั่นใจผลงานปีนี้โตเกินเป้า!
SONIC ชูธุรกิจ “ขนส่งทางเรือ” เติบโตสูง หลังไตรมาส 2 ทำรายได้ทะยาน 79.58% อานิสงส์ฐานลูกค้าแน่น มั่นใจผลงานปีนี้โตเกินเป้า!
19 ส.ค. 2565

ดร.สันติสุข โฆษิอาภานันท์ ประธานเจ้าหน้าที่บริหาร บริษัท โซนิค อินเตอร์เฟรท จำกัด (มหาชน) หรือ SONIC เปิดเผยภาพรวมข้อมูลของบริษัทในงาน Opportunity Day ซึ่งจัดโดยตลาดหลักทรัพย์แห่งประเทศไทย (ตลท.) เมื่อวันที่ 19 ส.ค.65 ว่า ภาพรวมผลประกอบการทั้งปีรายได้จะเติบโตเกินเป้าหมายที่เคยวางไว้แน่นอน โดยแนวโน้มผลประกอบการในช่วงครึ่งหลังปี 65 ถือว่าเป็นช่วงไฮซีซั่นของธุรกิจขนส่ง รวมทั้งทุกธุรกิจของ SONIC ซึ่งหากไม่มีสถานการณ์นอกเหนือความคาดหมายเกิดขึ้น บริษัทเชื่อว่าผลการดำเนินงานยังเติบโตต่อเนื่องในทุกกลุ่มธุรกิจ
โดยธุรกิจที่มีความโดดเด่นและมีการเติบโตสูงยังเป็นกลุ่มบริการขนส่งทางเรือซึ่งปัจจุบันมีสัดส่วนรายได้ 75-80% ของรายได้รวม ซึ่งกลุ่มลูกค้ายังกระจายอยู่ในทุกอุตสาหกรรม โดยในไตรมาส 2/65 กลุ่มบริการขนส่งทางทะเลมีสัดส่วนรายได้ถึง 79.58% การบริการขนส่งทางบก 10.19% การบริการทางอากาศ 9.8% และบริการอื่นๆ 0.44%
“SONIC มั่นใจว่าภาพรวมผลงานทั้งปีจะเติบโตเกินเป้าหมาย เนื่องจากครึ่งหลังปีนี้ผลประกอบการมีแนวโน้มสดใสต่อเนื่อง การขนส่งทางทะเลยังเป็นพระเอก บริษัทยังรักษาฐานลูกค้าเก่าไว้อย่างเหนียวแน่น ขณะที่ลูกค้าใหม่ๆ ก็เพิ่มขึ้น ส่วนหนึ่งเป็นเพราะลูกค้าเชื่อมั่นระบบการให้บริการขนส่งของ SONIC อีกทั้ง SONIC ติดอันดับหุ้นยั่งยืน ESG100 ต่อเนื่องเป็นปี 2 ติดต่อกัน” ดร.สันติสุข กล่าว
ทั้งนี้ผลการดำเนินงานไตรมาส 2/65 บริษัทมีกำไรสุทธิ 93.60 ล้านบาท เพิ่มขึ้น 51.81 ล้านบาท หรือเพิ่มขึ้น 123.98 % เมื่อเทียบกับงวดเดียวกันของปีก่อนหน้าที่มีกำไรสุทธิ 41.79 ล้านบาท ขณะที่งวด 6 เดือนแรกปี 65 บริษัทมีกำไรสุทธิ 185.57 ล้านบาท เพิ่มขึ้น 103.03 ล้านบาท หรือเพิ่มขึ้น 124.82% เมื่อเทียบกับงวดเดียวกันของปีก่อนหน้าที่มีกำไรสุทธิ 82.54 ล้านบาท